钦定古今图书集成/明伦汇编/官常典/第358卷 > 邹应龙
## 钦定古今图书集成/明伦汇编/官常典/第358卷 > 邹应龙

按《明外史》本传：“应龙，字云卿，长安人。嘉靖三十五年
进士。授行人，擢御史。严嵩擅政久，廷臣攻之者辄得
祸，相戒莫敢言。而应龙知帝眷已潜移，其子世蕃益
贪纵可攻而去也。乃上疏言：‘工部侍郎严世蕃凭借
父权，专利无厌。私擅爵赏，广致赂遗。选法败坏，市道
公行’。”又言：“世蕃丧母，帝以嵩年高，特留侍养，令其子
鹄扶榇南还。世蕃乃聚狎客，拥艳姬，恒舞酣歌，人纪
灭绝。鹄以祖母丧为奇货，所至驿骚，要索百故，诸司
承奉，郡邑为空。请斩世蕃，以为人臣凶横不忠之戒。
嵩溺爱恶子，召赂市权。亦宜亟放归田，用清政本。”帝
颇知世蕃居丧淫纵，心恶之。会方士蓝道行以扶乩
得幸，帝密问辅臣贤否。道行诈为乩语，且言嵩父子
弄权状。帝由是疏嵩而任徐阶。及应龙奏入，遂勒嵩
致仕，下世蕃等诏狱，擢应龙通政司参议。然帝虽罢
嵩，念其赞修元功，意忽忽不乐，手札谕阶：嵩已退，其
子已伏辜。敢再言者，当并应龙斩之。应龙深自危，不
敢履任，赖阶调护始视事。御史张槚巡盐河东，不知
帝指，上疏言：“陛下已显擢应龙，而王宗茂、赵锦辈首
发大奸未召，是曲突者不赏也。”帝大怒，立逮至杖六
十，斥为民。久之，世蕃诛，应龙乃自安。历迁大理少卿、
太常卿、大理卿。隆庆初，以副都御史总理江西、江南
盐屯。迁工部右侍郎镇守云南。黔国公沐朝弼骄恣，
廷议遣大臣有威望者镇之。乃改应龙兵部右侍郎
兼右佥都御史，巡抚云南。至则发朝弼罪，朝弼竟被逮。万历改元，铁索箐贼作乱，讨平之。已，番人反，
合土、汉兵进讨，斩获各千馀人。应龙有才气，初以劾
严嵩得名，骤致通显。及为太常，省牲北郊，东厂太监
冯保传呼至，导者引入，正面爇香，俨若天子。应龙大
骇，劾保僭肆，保深衔之。至是京察，自陈保修，却令致
仕。临安土官普崇明、崇新兄弟构争，崇明引广南侬
兵为助，崇新则召交兵。已，交兵退，侬兵尚留。应龙命
部将杨守廉往剿。守廉掠村聚杀人，侬贼乘之，再败
官军，人以咎应龙。应龙闻罢官，不俟代径归。代者王
凝欲自以为功，力排应龙。给事中裴应章遂劾应龙
偾事。巡按御史郭廷梧雅不善应龙，勘如凝言。应龙
遂削籍，卒于家。十六年，陕西巡抚王璇言：“应龙殁后，
遗田不及数亩，遗址不过数楹，恤”典未被，朝野所恨。
帝复命应龙官，予祭葬，